ທ່ານ​ພອມ​ພຽວ ​ໄປ​ຮອດ ປະ​ເທດ​ໄທແລ້ວ ແຕ່​ການ​ເຈ​ລະ​ຈາ ກັບ​ເຈົ້າ​ໜ້າ​ທີ່ ເກົາ​ຫຼີ​ເໜືອ ແມ່ນ​ຍັງ​ບໍ່​ແນ່
ທ່ານ​ໄມ​ຄ໌ ພອມ​ພຽວ ກ່າວ​ຊົມ​ເຊີຍ ມິດ​ຕະ​ພາບ ທີ່​ມີ​ມາ​ຍາວ​ນານ ລະ​ຫວ່າງ ສ​ຫລ ກັບ​ໄທ ແລະ​ເວົ້າ​ວ່າ ທ່ານ​ຍັງ​ບໍ່​ແນ່ ທີ່​ຈະ​ໄດ້​ເຈ​ລະ​ຈາ ກັບ​ເຈົ້າ​ໜ້າ​ທີ່​ເກົາ​ຫຼີ​ເໜືອ.
ລັດຖະມົນຕີການຕ່າງປະເທດສະຫະລັດ ທ່ານໄມຄ໌ ພອມພຽວ ເດີນທາງໄປຮອດປະເທດໄທແລ້ວ ເພື່ອເຂົ້າຮ່ວມກອງປະຊຸມສຸດຍອດອາຊ່ຽນ ຊຶ່ງມີຂຶ້ນບໍ່ເທົ່າໃດຊົ່ວໂມງຫຼັງຈາກເກົາຫຼີເໜືອໄດ້ຍິງລູກສອນໄຟຂີປະນາວຸດເທື່ອຫຼ້າສຸດ ຊຶ່ງເປັນການຍິງທົດລອງຄັ້ງທີສອງ ໃນໄລຍະບໍ່ຮອດນຶ່ງອາທິດ ທ່ານພອມພຽວເປັນເຈົ້າພາບຈັດກອງປະຊຸມສະຫະລັດກັບອາຊ່ຽນໃນວັນພະຫັດມື້ນີ້ໃນການພົບປະກັບຄູ່ຕຳແໜ່ງຂອງທ່ານທີ່ບາງກອກ ໂດຍກ່າວວ່າ ຫຼາຍທ່ານແມ່ນມີວິໄສທັດ ຄືກັນກັບທ່ານ ໃນເລື້ອງຄວາມໝັ້ນຄົງ ສັນຕິພາບ ແລະຄວາມວັດທະນາຖາວອນຂອງຂົງເຂດອິນໂດປາຊີຟິກ ທ່ານພອມພຽວກ່າວໃນລະຫວ່າງເປີດກອງປະຊຸມວ່າ “ນັບເປັນເວລາຫຼາຍທົດສະວັດມາແລ້ວ ການທູດຂອງອາເມຣິກັນກັບອາຊ່ຽນ ແມ່ນມີການນຳພາແບບສະເໝີຕົ້ນສະເໝີປາຍ ໃນຄວາມປະສົງຂອງພວກເຮົາຕໍ່ການເປັນພາຄີ ທີ່ໃຫ້ຄວາມເຄົາລົບ ຕໍ່ອະທິປະໄຕຂອງກັນແລະກັນ ສຳລັບປະເທດຂອງພວກເຮົາການມີຄວາມໝາຍໝັ້ນຮ່ວມກັນຕໍ່ພື້ນຖານຂອງການປົກຄອງດ້ວຍຕົວບົດກົດໝາຍ ແລະການເຕີບໂຕຂອງເສດຖະກິດແບບຍືນຍົງ ” ນອກນັ້ນ ທ່ານຍັງຈະກ່າວຄຳປາໄສ ໃນການພົວພັນທາງດ້ານເສດຖະກິດຂອງສະຫະລັດກັບບັນດາປະເທດໃນຂົງເຂດ ໃນລະຫວ່າງທີ່ພວມເດີນທາງໄປປະເທດໄທນັ້ນ ມີການຖາມທ່ານພອມພຽວວ່າ ການເຈລະຈາຂອງສະຫະລັດ ກັບເຈົ້າໜ້າທີ່ເກົາຫຼີເໜືອ ຈະເລີ້ມຂຶ້ນຍາມໃດ ທ່ານຕອບວ່າ “ຍັງມີວຽກງານໃນຂັ້ນຕົ້ນ ຈະຕ້ອງໄດ້ເຮັດກ່ອນ ຂ້າພະເຈົ້າບໍ່ຢາກຕັ້ງກຳນົດວັນເວລາ ແຕ່ຂ້າພະເຈົ້າຫວັງວ່າ ຄົງຈະຍັງອີກບໍ່ດົນ ພວກເຮົາຈະໃຫ້ຜູ້ຕາງໜ້າພິເສດ ທ່ານສະຕີເວນ ໄບເກິນ ນັ່ງລົມກັນໃນອັນທີ່ພວກເຮົາຄິດວ່າ ຈະເປັນຄູ່ຕຳແໜ່ງຄົນໃໝ່ຈາກເກົາຫຼີເໜືອ ” ກະຊວງການຕ່າງປະເທດສະຫະລັດ ໃຫ້ການຢືນຢັນວ່າ ທ່ານໄບເກິນຈະເປັນສ່ວນນຶ່ງຂອງຄະນະຜູ້ແທນສະຫະລັດ ທີ່ເດີນທາງໄປບາງກອກ ໃນໄລຍະຜ່ານມາ ກອງປະຊຸມປະຈຳປີວ່າດ້ວຍຄວາມໝັ້ນຄົງຂອງອາຊ່ຽນຈະຖືກນຳໃຊ້ເພື່ອເປັນໂອກາດໃນການພົບປະກັນລະຫວ່າງເຈົ້າໜ້າທີ່ສະຫະລັດແລະເກົາຫຼີເໜືອ ແຕ່ເກົາຫຼີເໜືອໃຫ້ສັນຍານວ່າ ຫົວໜ້ານັກການທູດຂອງຕົນອາດຈະບໍ່ໄປຮ່ວມກອງປະຊຸມປີນີ້